Министерство образования и науки Республики Бурятия

Джидинский район

МБОУ «Цагатуйская СОШ имени Н.С. Сосорова»

Научно – практическая конференция

«Шаг в будущее»

***Секция: «Бурятская литература»***

**Тема: Түүхэтэ роман бэшэлгэдэ хэрэглэгдэдэг хэлэнэй арганууд.**

*(Ч. Цыдендамбаев «Банзарай хүбүүн Доржо»)*

**Автор:** Гармаева Аршана, ученица 10 класса

Цагатуйской СОШ Джидинского района

Домашний адрес: с. Цагатуй, ул. Шарапова,

**Телефон: 89516373748**

**Руководитель**: Балданова Баярма Дашиевна, учитель бурятского языка и литературы

**Телефон: 89024506965**

**2012- 2013 учебный**

**Гаршаг**

**Оролто γгэ.**

1. Доржи Банзаровай 190 жэлэй ойдо.
2. Тγγхэтэ саг харуулалгын хэлэнэй арганууд.
3. Олониитын хэрэглэдэг γгэнγγдэй γγргэ.
4. Диалектнγγдэй γγргэ.
5. Хуушарһан γгэнγγдые хэрэглэлгэ
6. Абтаһан γгэнγγдые хэрэглэлгэ
7. Тγγхэтэ зохёол соо хэрэглэгдэһэн уран арганууд.
8. Метафоранууд
9. Эпитедүүд
10. Зэргэсγγлгэнүүд
11. Фразеологизмууд

**Тобшолол.**

**Хэрэглэгдэһэн литература.**

**Оролто γгэ**

Ямаршье зохёолшон уран һайхан γгэнγγдээр оршонхи байдалые, тγрэл байгаалиие, элдэб хγнγγдые, тэдэнэй сэдьхэлэй байдал зураглахадаа, уран гоёор, сэдьхэлээрээ мэдэрэн ойлгохоор бэшэдэг.

Дарима Дабаевна Санжинагай “Язык бурятских исторических романов” гэһэн ном үзөөд, энэ ажалдаа Чимит Цыдендамбаевай “Банзарай хүбүүн Доржо” гэһэн түүхэтэ романай хэлэ шэнжэлэн үзэбэб.

Энэ ажалдаа шэнжэлгэ хэхэдээ, Чимит Цыдендамбаев Доржи Банзаровай бага наһанай үе саг зураглахадаа, хэлэнэй ямар аргануудые хэрэглэжэ, түүхэтэ роман бэшээб гэжэ хаража үзэхэ **зорилго** табигдаа.

**Тодорхой зорилгонууд (задачи):**

* Түүхэтэ зохёол бэшэлгын арганууд тухай эрдэмтэдэй бэшэһэн хγдэлмэринγγдые γзэн, тэдэн тухайнь ойлгожо абаха;
* Чимит Цыдендамбаевай “Банзарай хүбүүн Доржо” түүхэтэ романай хэлэ шэнжэлхэ;
* Түүхэтэ романай хэлэнэй уран аргануудай шэди элирγγлхэ.

Һγγлэй жэлнγγдтэ буряад хэлэнэй хγгжэлтын асуудал олохон зоной һанал бодол хγдэлгэдэг, элдэб хэмжээ ябуулганууд γнгэргэгдэдэг болонхой. Буряад уран зохёолнуудайнгаа хэлэ шудалан, шэнжэлэн γзэжэ байхадаа, тγрэл хэлэнэйнгээ хγгжэлтэдэ багаханшье хубитаяа оруулнаб гэжэ һананаб. Энээгээрээ **шэнжэлгын шухала байлга (актуальность)** болоно.

**Шэнжэлгын объект**: Түүхэтэ роман бэшэлгэдэ хэрэглэгдэдэг хэлэнэй арганууд.

**Шэнжэлгын предмет**: Чимит Цыдендамбаевай “Банзарай хүбүүн Доржо” гэһэн түүхэтэ романай хэлэн

**Шэнжэлгын методγγд:** уран һайханай ба научна литература γзэлгын, бэдэрэлгын, лингвистическэ зураглан бэшэлгын.

Энэ хγдэлмэриин **научна шэнэ талань** гэхэдэ, Чимит Цыдендамбаевай «Банзарай хүбүүн Доржо» романай удха дээрэ γндэһэлжэ, гол шухала түүхэтэ һудалынь элирγγлэгдэһэн, зохёол соохи хэлэнэй уран аргануудай үүргэ тодорхойлогдоһон байна.

1. **Доржи Банзаровай 190 жэлэй ойдо.**

2012 он Зэдын аймагта ехэ харюусалгатай дэмбэрэлтэй жэл байгаа. Буряадай тγрγγшын эрдэмтэн Доржо Банзаровай 190 жэлэй ой тэмдэглэгдээ. Олон тоото фестиваль, конкурснууд г.м. уулзалганууд боложо, эрдэмтын нэрэ дурсагдан, саашадаа бγри ехээр мγнхэлэгдөө гэхээр. Хабар, май һарада манай һургуулида аймагай «Банзаровай уншалганууд» гэһэн научно-практическа конференци γнгэржэ, 2 һурагшаднай һайн амжалта туйлажа, (Малакшинова Дарима, 1-дэхи һуури, Лубсандабаев Баир, 2-дохи һуури) тγγхэтэ «Памятные места Джидинской долины» гэһэн номдо ороо. Иимэ олон ажаябуулгануудай боложо байхада, бидэ һурагшад ехэ эдэбхитэйгээр хабаадажа, конференцидэ ерэһэн аймагайнгаа һурагшадтай «Доржо Банзаров» тухай викторина-наадан γнгэргөөбди, зγжэг наадан харуулаабди, һургуулиингаа музейдэ эрдэмтэндэ зорюулһан һонирхол-выставка бэлдээбди.

Сентябрь һарада Петропавловкын 1-дэхи һургуулиин байшан соо республикын һургуулинуудай музейн ажалай һонирхол табигдажа, манай һургуули 1-дэхи һуури эзэлһэн байнабди. Энэ ажаябуулга Доржо Банзаровай 190 жэлэй ойдо зорюулагдажа, аймагаймнай олон эрдэмтэд булта сугларжа, һонин уулзалганууд болоһон байна.

Аяар 190-ээд жэлэй саана Доржо хγбγγн бидэн шэнгил хγбγүхэн ябаа. Тэрэ γеын хγндэ сагта яажа иимэ ехэ эрдэмтэн болоо гээшэб гэжэ бодоходоо, Доржи Банзаров – эгээ тэрэ γе сагай баатар гэжэ һаналда абтааб. Бидэндэ, мγнөө сагай һурагшадта эрдэмтэн болохын бγхы харгы нээлтэтэй, гансал өөрын зорилго, оролдолго хэрэгтэй. Доржо Банзаровай ажаһууһан γе ба мγнөө саг хоёрые жэшэхын аргагγй, γдэр һγни хоёр шэнги.

Эрдэмтынгээ нэрэ дээрэ γргэе, ажаябуулгаһаань жэшээ абая. Буряадай тγрγγшын эрдэмтэн манай Зэдын аймагай хγн гэжэ бидэ омогорхожо, нэрыень нэрлγγлжэ, шадаха аргаараа мγнхэлжэ ябаха ёһотойбди гэжэ һананаб. Доржо Банзаровай түрэһөөр аяар 190 жэлэй ой тэмдэглэгдэжэ байхада, бидэ хубитаяа оруулан, эрдэмтэн тухай түүхэтэ романай хэлэ шэнжэлэн үзэхэ һаналтайб.

1. **Тγγхэтэ саг харуулалгын хэлэнэй арганууд.**

Д.Д. Санжинагай “Язык бурятских исторических романов” гэһэн ном уншаад, түүхэтэ роман бэшэлгын хэлэ зүбөөр хэрэглэлгэ ехэ удха шанартай гэжэ ойлгооб. Мүнөө сагай литературна хэлэн дээрэ зураглаһан түүхэтэ үе сагаа харуулхын тула зохёолшон элдэб хэлэнэй аргануудые хэрэглэнэ гэжэ ойлгооб. Урданай саг харуулхын тула олон хуушарһан үгэнүүдые зохёолдоо оруулхада, роман уншагшада ойлгосогүй байха. Тиимэ тула түүхын романай хэлэндэ уран зохёолшо бүришье ехэ анхаралаа хандуулха болоно.

**1. Олониитын хэрэглэдэг γгэнγγдэй γγргэ**.

Түүхэтэ зохёолой хэлэ шэнжэлхэдэ, мүнөө сагай буряад литературна хэлэндэ олониитэдэ хэлэгдэдэг үгэнүүд ехэ олон. Эдэ үгэнүүд манай буряад арадуудай үеһөө үе хүрэтэр зуун жэлһээ бэе бэедээ дамжуулhан, буряадуудай анха сагhаа хэрэглэжэ ябаhан үгэнүүд болоно.

Олониитэдэ хэрэглэгдэжэ ябаhан үгэнүүд: *наран, модон, толгой, гэр, шулуун, модон* г.м. Эдэ үгэнүүдые Чимит Цыдендамбаев олонхи ушарта байдал зураглалгада хэрэглэнэ: «Хара боро *үүлэн*, гэнтэ *һалхин* үлеэжэ, аятай һэрюухэн болоно. Сахилма ехэ *сахилгаан* сайбалзаад, хүнүүдэй *гэр* тээшээ алхалжа үрдеэгүйдэ, *шулуун хабсагайнуудые* бута татажархиhандал, түерөөн гарашаба.»

Олониитэдэ тэмдэглэгдэдэг үйлэ үгэнүүд, тэмдэгэй нэрэнүүд түүхэтэ роман соо олон: *һууха, байха, ошохо, гүйхэ, ябаха, хүдэлхэ, хараха, адуулха, сабшаха* г.м.. Энэ үйлэ үгэнүүд харуулагдажа байhан түүхэтэ зураглалай ехэ хубинь болоно.

Тэмдэгэй нэрэнүүд зохёолой хэлэндэ ехэ үүргэ дүүргэнэ: тэдэнэй хүсөөр тодо хадуугдамаар зохёолой геройнууд гаража, эндэhээ уран зохёолшоной онсо бэлиг тодорно: Доржын *сэлмэгхэн* шарай зол баяраар гэрэлтэнэ*. Мяхалиг* хасарнуудынь *ягаа улаанууд*. Хүбүүн *тунгалаг хара* ошо дэлгэжэ байһандал харагдадаг хурса харасатай…».

1. **Диалектнγγдэй γγргэ.**

Олон тоото буряад хэлэнэй диалектнүүд арадаймнай дууһашагүй хэлэнэй нөөсэнь. Энээгээрээл хэлэмнай баян болоно. Уран зохёолшодой нютаг хэлээр зураглагдаһан түүхэтэ тэрэ үе сагынь үнэн бодото байдалаараа гаража ерэнэ. Түүхэтэ диалектизм «*булаша»* – халуун үнэһэндэ баригдаһан лепёошхо. Энэ үгэ ехэ тодоор тэрэ үеын түүхэтэ саг харуулна: «Цоли *булаша* дээрээ үрмэ хээд, Доржодо үгэбэ. Мархансайн талхаар баригдаһан амтатайхан шарахан *булашанууд.»* Тэрэ үедэ буряадууд ородууд шэнги пеэшэндэ бэшэ, галайнгаа халуун үнэһэндэ хилээмэеэ булажа баридаг байгаа.

Чимит Цыдендамбаевай роман соо ехэ олон эхир үгэнүүд оронхой. Эхир үгэнүүд хоёр диалектизмүүдһээ бүридэнэ. Энэнь зохёолой удха ойлгосодо ехэ туһатай: «Энэ үерэй эрьюулгэдэ абташоо һаа “абарыт” гэжэ хашхархашье забдагүй *гохо мэхын* хара долгиндо хушагдажа, *мүрдэлгэ, гүрдэлгын* аюулта уһа залгижа, *түрмэ шороной* гүнзэгы оёорто шэнгэхэш.» Эндэ тэрэ үе сагай дээдэ зэргын тайшаа ноёдой, ламанарай эдилгэ, дарлалгада ороһон үгытэй хүнэй түүхэтэ зураглал харуулагдана.

«Доржо нүхэдөөрөө *тээлниг* соо наадажа байба.» Тээлниг – тугал хаадаг хашаа. Тэрэ үеын зураглал, мүнөө сагта тээлниг манай нютагта байдаггүй. Автор зохёол соогоо иимэ зураглаһан тэрэ үе сагтань тааруулан хэрэглэжэ, зохёолоо һонирхолтой болгоно гэжэ һананаб.

1. **Хуушарһан γгэнγγдые хэрэглэлгэ**

Түүхэтэ романууд соогоо авторнууд хуушарһан үгэнүүдые хэрэглэжэ, харуулагдаһан сагайнгаа онсо шэнжыень тэрэ үе сагтаяа тааруулан зураглана. Эдэ хуушарһан үгэнүүд – урдын сагай гэршэнүүд, тэдэнэй дотор манай урдын элинсэгүүдэймнай байдал шэнгэнхэй. Урдань сагай дээдэ зиндаата зонуудые нэрлэһэн үгэнүүд зохёол соо олон: “Юмдэлэг *тайшаатай* өөртэнь хөөрэлдөөрэй”.

Эдэ үгэнүүдэй хүсөөр автор тэрэ үе сагай ангинуудай харилсаа ехэ һайнаар, бэлигтэйгээр харуулна: «Эрэшүүл хамтархадаа...Мүн баһа харанхы алба татабари хэдэг табангууд, сонгоол отогуудай *шүүлингэ зайһадые* занан хараадаг. Түбһэн хүн *тайшаа* тухай хадагай үгэ олон соо хэлэхэеэ айдаг”.

Баян Мархансайн хэлэһэн үгэнүүдһөө бидэ баядай үгытэйшүүлдэ хандаса ойлгонобди: *«Үгытэй ябаха табисуурай юм. Энэ Балданиие абагты. Иимэ хүндэ зөөри баригдахагүй. Өөдэгүй хүн үгытэй байгаад лэ дүүрээ».*

Зохёол соо Чимит Цыдендамбаев тэрэ үеын байдал харуулһан хуушарһан үгэнүүдые тааруугаар орууланхай: *улхан* (аяга), *тудхуур* (модон хүнэг), *оёорсог* (табаг), *шүүр* (аяга угаадаг), *жабдан* (модон орон), *эргэнэг* (аяга табагай шкаф), *туурга* (һэеы гэрэй хана) г.м.. Жэшээнь: *“Оёорсогоо эргэнэгэй* урда табиба”. “Гэрэй *туурга* юундэ эреэлбэш.”

Иигэжэ хуушарһан үгэнүүдые зохёолдоо автор оруулжа, тэрэ үе сагтай танилсуулна, түүхын хуудаһануудые нээжэ үгэнэ. Эдэ хуушарһан үгэнүүд мүнөө сагай хэлэндэ хэлэгдэдэгшьегүй һаа, зохёол соо ороходоо ойлгосотой, тэрэ үе сагай байдал нюдэндэ харагдаһандал болоно.

1. **Абтаһан γгэнγγдые хэрэглэлгэ**

Түүхэтэ үе саг харуулхадаа уран зохёолшо ондоо хэлэнһээ абтаһан үгэнүүдые хэрэглэнэ. Буряадууд XVI-зуун жэлэй эсэсһээ – XVII зуун жэлэй эхинһээ, XX зуун жэлэй 30-аад он болотор, аяар 300-аад жэлһээ үлүү монгол хэлэ хэрэглэһэн тула монголизмууд түүхэтэ зохёол соо байна: *зам* – харгы, *ууган* - аха, *салин* – “зарплата”, *хотон* – “населенный пункт” (мүнөө хэлэн дээрэ – малай байра), *зургаан* – учреждени: “Эрхүүгэй губерниин *зургаанда* хүбүүешни һуулгахаб”.

Ород хэлэнһээ абтаһан үгэнүүд хадаа гэр бүлын байдалай, хүдөө ажалай хэрэгсэлнүүд, гутал хубсаһа хунарай нэрэнүүд болоно: *бураздаа, сеэрпэ, загуун, забарууха, яарса, бартаа, зэмьеэ, горшоог, сабхи, сарпаан* г.м.

*Посхоод, ханааб* гэһэн үгэнүүдые роман соогоо оруулалга түүхын талаһаа ехэ зүб гэжэ тэмдэглэхээр. Нүүдэл байдалтай буряадууд XIX зуун жэлэй эхинһээ тугал буруундаа үбһэ бэлдэжэ эхилнэ.

Буряад зоной ажабайдалда ородуудай нүлөө ехэ һайнаар Чимит Цыдендамбаев Доржын Алексей нүхэрэйнгөө гэртэ буряад айлда байдаггүй юумэнүүдтэй танилсалгын үедэ харуулна:*квашня, ухват* г.м.

“*Ешмээнэй* гурилаар бариһан шаанди*”,* “Иимэ *столой* саана һуужа, *бурдууг* халбагадаашье һаа, амтатай байха ёһотой”, “Хуушан *кафтанайнь* хоёр шара шагтын доро”-Эдэ жэшээнүүдтэ тэрэ үедэ хэлэгдэдэг ородһоо абтаһан үгэнүүд ехэ таарамжатай үгтөөтэй.

Сэрэгэй хасагуудай нэрэнүүд баһал зохёол соо олон: *десятник, пятидесятник, сотник* г.м.

Буряадай түрүүшын эрдэмтэн Доржо Банзаровай бага наһан тухай роман бэшэхэдээ, Чимит Цыдендамбаев хэлэнэй элдэб аргануудые хэрэглэжэ, түүхэтэ зохёолоо олон жэлдэ уншагшадые һонирхуулха аргатай бүтээл болгожо шадаа гэжэ һананаб.

1. **Тγγхэтэ зохёол соо хэрэглэгдэһэн уран арганууд.**
2. **Метафоранууд**

“Шинии үмдэһэн *арһан*, шинии ууха *аарсан* олдохо.”

*Арһан* – хубсаһан

*Аарсан* – эдеэ хоол

Автор энэ метафораар харуу хатуу Мархансай баянай дүрэ бүри тодо хурса болгоно. Чимит Цыдендамбаев зохёол соогоо үгытэй арад зониие дарлажа байһан баяд ноёдой яларна тодо дүрэнүүдые гаргана: “Тайшаа Бобровский хоёрой хото соо *шулуун* шэнгэдэг бэшэ аал? Эдэнэр ехые эдеэд, амаяа сэбэрээр аршадаг юм. Бобровский тайшаа хоёр *бүргэд* нюдэтэй *арсалан* һабартай, *үнэгэн* мэхэтэй хоёр ха юм». Эндэ эдэ хоёрой мэхэтэй, муу юумэ хээд, хойноо мүр үлөөдэггүй, хомхой хобдог зан зураглагдаа.

Чимит Цыдендамбаев заахан Доржын харасаар мүшэтэ огторгой зураглана: «Тоогүй олон эрдэни һубар угалза шэмэгтэй баатар мэргэнэй үнэтэ хубсаһаар Үшөөтэйнь хушагдашоод байһандал ха юм. Торгон тэрэ дэгэлэй энгэр дээрэ тобойжо байһан булад һануулһан айхабтар томо һарын мүнгэн сахариг зүүн урда малайна”: *эрдэни һубад* – одо мүшэд, *хубсаһан* – тэнгэри, *халюу, булган* - үүлэн, *дэгэлэй энгэр* – һара. Эндэ тоологдоһон метафорично холбоонууд зохёол хэды һайхан , хурса, уран болгоноб. болгоноб.

1. **Эпитедүүд.**

Түүхэтэ романууд соо уран зохёолшод ехэ тааруулан эпитедүүдые хэрэглэдэг. Тэдэнэй хүсөөр алибаа юумэндэ, ушарта, геройдо өөрынгөө хандаса харуулна. Хаанта засагай үеые харуулһан эпитедүүд олон*: агууехэ баатар сагаан хаан*, *үндэр дээдэ түрэлтэ, урдын балар сагта, узуур баяшуул.*

Роман соо баян Мархансайн амаар эхэнэрнүүдые зураглаһан эпитедүүд: “Һамгадай үһэн уташье һаа, ухааниинь охорхон”, “Зуудаг нохой унтаана һамганһаа үлүү шухала”. Тэрэ үеын эхэнэрнүүдэй эрхэгүй байдал, доро даруулан ябалга эдэ аман үгэ-эпитедүүд гэршэлнэ.

Али нэгэ юумэндэл хүнэй шанар шэнжэ оруулһан эпитедүүд: *сухалтай* гал, *залуухан* һара бултайба, *хадхуур хорото* хараал г.м.

Чимит Цыдендамбаев Доржын нүхэр Сашын дүрэ зураглахадаа, ехэ дулаахан урихан эпитедүүдые хэрэглэнэ: *алтан шарахан* толгойтой, *сэлэнгын сэнхир огторгойн үнгэтэй сэлмэг һайхан* нюдөөр шэртэн хараад.

1. **Зэргэсүүлгэнүүд**

Зэргэсүүлгэ зохёол бэшэлгэдэ хэрэглэгдэдэг үшөө нэгэ уран арга болоно. Роман соо баян Мархансай үгытэй Эрдэмтые үбһэ сабшалгада дабхар нэгэ үдэр ажаллуулхадаа: “хабартаа хооһон туулмагтай ерэхэдээ *хүхы шэнги донгодохо аад*, зундаа бүхэтэр хажууртай ерэхэдээ, *хирээ шэнги бү хаагалагты*”. Үдэрын үдэртэ үгытэйшүүлые заража байһан баяниие эдэ зэргэсүүлгэнүүд уншагшын мэдэрэлдэ бүри тэрэниие муу муухай болгоно. Харуу хатуу Мархансай хабарай үлэн үедэ нэгэшье тэбэри үбһэ, адха орооһошье үгэхэгүйл!

Ч. Цыдендамбаев роман соогоо иимэ зэргэсүүлгэ хэрэглээ: *“Ород эрдэмгүй тайшаа тахагүй морин хоёр адли”.* Нээрээшье, тэрэ үеын ород бэшэггүй тайшаа тахагүй морин шэнги хаана холо ошохоб даа, ямар юумэ бүтээхэб? Түүхэтэ роман соогоо таарама ямар хурса зэргэсүүлгэ гээшэб!

«*Хатаһан модоной үндэһэн шэнги* һарюу мурюу хургатай баруун гарыень Доржо гэтэнэ” Хүндэ хүшэр ажал хэжэ бүхы шадалаа алдаһан Эрдэмтын гар хатаһан модоной үндэһэн шэнги байһыень ехэ зүбөөр автор зэргэсүүлнэ.

Мархансай баянай дүрэ энеэдэтэйгээр шоглон харуулна: ”Мархансайн хүлэй маяа гээшэнь! Хүнэй хулуухаһаа айжа, *бүхы наһандаа торхотой аарса һандайлжа һууһандал*”. Зохёолшоной хэрэглэһэн *бүхы наһандаа торхотой аарса һандайлжа һууһандал* гэһэн зэргэсүүлгэ баян Мархансайн харуу хяһуурые үшөө дахин шоглон зураглаа гэжэ һананаб. Иигэжэл уран зохёолшон бэлигтэйгээр элдэб зэргэсүүлгэнүүдые хэрэглэжэ арад зоной, уншагшадай һанал бодолдо ойлгосотой дүрэнүүдые гаргажа, зохёолоо һонирхолтой болгоно.

**Фразеологизмууд.**

Фразеологизмууд түүхэтэ роман соо ехэнхи ушарта аман геройнуудай хэлэлгэдэ хэрэглэгдэнэ. Тэдэ зохёолой хэлэ ехэ уран нугархай, һонирхолтой , баян болгоно. Чимит Цыдендамбаев Мархансай баянай хэлэ онсо тодо болгожо, арадай хэлэдэг: “*Эдэниие һула орхиһон һур, дэмы орхиһон дээһэн дээһэн болгоош”* гэһэн үгэнүүдые хэрэглэнэ. Мархансай баян барлагуудтаа зааха зөөлэн хандадаг һамгаяа иигэжэ зэмэлнэ.

Хэшэгтэ нагасын Доржодоо хэлэһэн: *“Үхэр адуулдаг хүн болохо гүш, али үзэг адуулдаг хүн болохо гүш*?” гэһэн үгэнүүд хэды удха шанартайб! Энэ фразеологизм Доржын эрдэмтэн болохо харгын эхинэй захяашье болоһон байжа болоо.

Зохёол соохи фразеологизмууд хэдышье үгэһөө бүридэһэн бүридэһэн байна.

*2 үгэһөө бүридэһэн фразеологизмууд:*

* *Саг дары* – тэрэ сагтаа
* *Эльгэ хатаха* – энеэхэ
* *Хүдөө табиха* -хүдөөлүүлхэ

*3 үгэһөө бүридэһэн фразеологизмууд:*

* *Табан хушуу мал* – үхэр, морин, ямаан, хонин, тэмээн.
* *Хуха нуга хэлэхэ* – хардан хэлэхэ
* *Үрин тарин гүүлэхэ* – түргэн хэхэ

*4 үгэһөө бүридэһэн фразеологизмууд:*

* *Нохойһоо холо ошотор үдэшэгты –* саана хүрэтэр
* *Урда хойто хоёрые илгаруулдаг* – һайн, үнэншэ хүн
* Урда урдынхиһаа үлүү нобшо - залхуу

*5 –һаа дээшэ үгэһөө бүридэһэн фразеологизмууд:*

* *Ута хормойһоо торожо унаа һаа бодохош, ута хэлэнһээ торожо унаа һаа бодохогүйш* – хүнэй зугаада оролго г.м.

**Тобшолол**

Чимит Цыдендамбаевай урда хүндэ зорилго табигдаа: буряадай түрүүшын эрдэмтэн Доржо Банзаровай дүрэ үнэн зүбөөр уран зохёолдо оруулха, харуулха. Бэлигтэй уран зохёолшо Чимит Цыдендамбаев «Банзарай хүбүүн Доржо» роман соогоо элдэб олон уран аргануудые хэрэглэжэ, уншагшадтаа буряадай түрүүшын эрдэмтэнэй дүрэ, тэрэнэй ажаһууһан үе саг харуулһан түүхэтэ роман бэлэглээ. Энэ бүтээлынь авторай бэлиг тодоруулаа, урдаа табиһан буряадай түрүүшын эрдэмтэнэй дүрэ зүбөөр харуулха гэһэн зорилгоёо бэелүүлжэ шадаһаниинь гэршэлнэ. Уран зохёолшон түүхэтэ роман бэшэхэдээ, ехэ харюусалгатай ажал хэнэ гэжэ һанагдана. Хэды ехэ үе сагай түүхын мэдээсэл шэнжэлэгдэнэб. Автор Доржо Банзаровай намтар, ажабайдал тухай ехэ мэдээсэл суглуулһанайнгаа хүсөөр энэ түүхэтэ роман бэшэжэ шадаа гэжэ һананаб. Зохёол шэнжэлжэ дүүргээд, уран зохёолшон тодо уранаар тэрэ үе сагай шэнжэ, түхэл харуулжа шадаа гэжэ ойлгохоор. Шэнжэлэгдэһэн буряадай түүхэтэ роман соо автор дээрэ харуулагдаһан элдэб хэлэнэй аргануудые бэлигтэйгээр хэрэглэнэ. Мүнөө үеын буряад хэлэн түүхэтэ романай гол хэлэн болоно. Урдын сагай хэлэнһээ олон үгэнүүд нэгэшье ондоо болонгүй, удхаяа алдангүй ерээ. Хуушарһан үгэнүүд үлүү ехээр хэрэглэдэнгүй, удхадань тааруулан, роман соохи элдэб зураглалда оруулагдана. Энэнь роман уншахада ойлгосотой. Хэды һайхан уран аргануудай, арадайнгаа дундаршагүй уран хурса үгэнүүдэй хүсөөр Чимит Цыдендамбаев буряадай түрүүшын эрдэмтэнэй дүрэ, тэрэнэй ажаһууһан үе саг бодото үнэн зүбөөр, мартагдашагүйгөөр харуулжа шадаа. Энэнь авторай бэлиг харуулна.

**Хэрэглэгдэһэн литература**

1. Санжина Д.Д. «Язык бурятских исторических романов», У-У, 1991
2. Цыдендамбаев Ч. Ц. «Банзарай хүбүүн Доржо»
3. Черемисов К.М. Бурятско-русский словарь
4. Шойдоков Д.Ш, Гармаева К.Н. Буряад литература, 7 класс , У-У, Буряадай номой хэблэл, 1988